กกต. ประชุมร่วมสำนักงานตำรวจแห่งชาติ เน้นย้ำมาตรการรักษาความปลอดภัยและอำนวยความสะดวกการเลือกตั้ง ไม่ห่วงสถานการณ์รุนแรง แม้แข่งขันเชิงนโยบายอย่างเข้มข้น พบร้องเรียนหาเสียงแล้ว 42 เรื่อง
พันตำรวจเอก จรุงวิทย์ ภุมมา เลขาธิการคณะกรรมการการเลือกตั้ง หรือ กกต. พร้อมด้วย พลตำรวจเอกศรีวราห์ รังสิพราหมณกุล รองผู้บัญชาการตำรวจแห่งชาติ และตำรวจหน่วยที่เกี่ยวข้อง ร่วมประชุมพิจารณากำหนดแนวทางปฏิบัติในการดำเนินคดีอาญาตามกฎหมายเกี่ยวกับการเลือกตั้งและพรรคการเมือง โดยพันตำรวจเอกจรุงวิทย์ ยอมรับว่า มีความเป็นห่วงเรื่องความปลอดภัยการเลือกตั้ง เรื่องสถานการณ์การเมืองเริ่มเข้มข้นขึ้น และประชาชนมีความตื่นตัวมากกว่าการเลือกตั้งทุกครั้งที่ผ่านมา ซึ่งภาพรวมการแข่งขันระหว่างพรรคการเมืองต่าง ๆ ยังเป็นการแข่งขันเชิงนโยบาย เชื่อว่า ยังไม่มีความรุนแรงเกิดขึ้น แต่เป็นห่วงพื้นที่ 3 จังหวัดชายแดนภาคใต้ เนื่องจาก การเลือกตั้งครั้งนี้เลื่อนเวลาลงคะแนนไปจนถึงเวลา 17.00 น. ซึ่งอาจใช้เวลานับคะแนนไปถึงยามวิกาล         นอกจากนี้ ขอความร่วมมือตำรวจ เตรียมพร้อมอำนวยความสะดวกด้านการจราจร เนื่องจาก บางหน่วยเลือกตั้ง มีประชาชนลงทะเบียนจำนวนมาก โดยในส่วนของวันเลือกตั้งล่วงหน้า วันที่ 17 มีนาคม มีผู้ลงทะเบียนไว้กว่า 2.6 ล้านคนทั่วประเทศ คาดว่า บางหน่วยในพื้นที่กรุงเทพฯ และปริมณฑล จะมีประชาชนหนาแน่น เช่น โรงเรียนมัธยมบ้านบางกะปิ ประมาณ 60,000 คน / สำนักงานเขตห้วยขวาง ประมาณ 40,000 คน / สำนักงานเขตยานนาวา ประมาณ 20,000 คน จึงให้ตำรวจประสานพื้นที่ จัดพื้นที่จอดรถ และกำลังพลอำนวยความสะดวกด้านการจราจร         ส่วนวันเลือกตั้ง 24 มีนาคม ที่มีหน่วยเลือกตั้ง จำนวน 92,800 หน่วยทั่วประเทศ ได้วางกำลังเตรียมพร้อมไว้หมดแล้ว ขณะที่ การดูแลรักษาบัตรเลือกตั้ง มอบเป็นอำนาจ กกต.ประจำหน่วย ที่อาจขอความร่วมมือไปยังสถานีตำรวจในพื้นที่ ใช้ห้องขังเป็นที่เก็บรักษาบัตรเลือกตั้ง        เลขาธิการ กกต. กล่าวด้วยว่า ขณะนี้ ได้รับข้อมูลการซื้อเสียงเลือกตั้งแล้ว 42 เรื่อง ส่วนใหญ่ เป็นเรื่องการเก็บบัตรประชาชน แต่ยังไม่พบการกระทำผิดซึ่งหน้า โดยยังอยู่ระหว่างแสวงหาหลักฐาน และขอความร่วมมือประชนชนขอหลักฐานการกระทำผิด โดยย้ำว่า จะมีเงินรางวัลสำหรับผู้แจ้งเบาะแส และปกปิดพยาน ขณะเดียวกัน ได้ร่วมหากับตำรวจถึงแนวทางการไต่สวนคดีที่เกี่ยวข้องกับการกระทำผิดกฎหมายเลือกตั้ง หากเป็นคดีอาญา เป็นอำนาจของตำรวจดำเนินการได้ทันที แต่หากเป็นคดีอาญาที่กำหนดไว้ในกฎหมายเลือกตั้ง เช่น การแจกเงินซื้อเสียง ให้แจ้ง กกต. พิจารณาภายใน 72 ชั่วโมง        ด้าน รองผู้บัญชาการตำรวจแห่งชาติ ได้สั่งการให้ทุกกองบัญชาการ ส่งแผนการปฏิบัติกลับมาที่ สำนักงานตำรวจแห่งชาติ ภายในวันที่ 1 มีนาคมนี้ เพื่อให้การปฏิบัติเป็นไปอย่างเรียบร้อย